

CONVENI DE COL.LABORACIÓ ENTRE L’AJUNTAMENT DEL PERELLÓ I L’ASSOCIACIÓ PROGAT EL PERELLÓ, PER AL FOMENT DE LA GESTIÓ DE LES COLÒNIES CONTROLADES DE GATS, ANY 2026


El Perelló, març de 2026


REUNITS

D’una banda el senyor Samuel Ferré i Pallarés, en la seva qualitat d’Alcalde de l’AJUNTAMENT D’EL PERELLÓ, amb CIP P4310600D i domicili al carrer Lluís Companys, núm. 2, que actua en nom i representació del mateix per acord del Ple de data 17 de juny de 2023.

[bookmark: _Hlk185494033]De l’altra, la senyora Adela Milan Vela, en la seva qualitat de Presidenta de l'entitat PROGAT EL PERELLÓ, amb NIF G56170319, inscrita a la Secció 1a del Registre d’Associacions del Serveis Territorials de l’Ebre, del Departament de Justícia de la Generalitat de Catalunya,  amb inscripció al  Registre d’Entitats de Protecció I Defensa Animal  en tràmit, segons sol·licitud de data 9 d’octubre de 2024, núm. de registre 9015-2425940/2024, i seu social al carrer Balmes, núm. 32, d’aquest municipi, a la qual representa en el present acte. 

Ambdues parts es reconeixen mútua i recíprocament la capacitat legal i jurídica suficient i necessària per a aquest acte, i lliurement

MANIFESTEN:

I. [bookmark: _Hlk168826606]Que l’entitat PROGAT EL PERELLÓ és una associació privada, amb personalitat jurídica pròpia i amb plena capacitat d’obrar per al compliment de les seves finalitats i competències, de caràcter social, sanitari i formatiu sense ànim de lucre, que té com a objectiu principal la promoció de mètodes ètics de control i estabilització de la població de les colònies felines, així com la formació, informació, implementació i transmissió de les idees sobre control ètic de les mateixes.

II. Que l’Ajuntament del Perelló és Administració pública local, i el municipi, per a la gestió dels seus interessos i en l’àmbit de les seves competències, pot promoure tota classe d’activitats i prestar tots els serveis públics que contribueixin a satisfer les necessitats i les aspiracions de la comunitat veïnal, de conformitat amb el que disposa l’article 66.1 del Decret Legislatiu 2/2003 de 28 d’abril, pel qual s’aprova el Text Refós de la Llei Municipal i de Règim Local de Catalunya.

III. Que el present Conveni se celebra a l’empara d’allò que estableix el capítol VI del Títol preliminar de la Llei 40/2015, d’1 d’octubre, de règim jurídic del sector públic.

IV. Que la iniciativa privada i en particular la d’aquelles entitats, les activitats de les quals són d’utilitat i/o interès públic o social, i venen a complementar els serveis prestats per aquesta Administració, contribueix d’una manera fonamental a la satisfacció dels interessos generals.

V. [bookmark: _Hlk175215868]Que la Llei 7/2023, de 28 de març, de protecció dels drets i el benestar dels animals, estableix que el control sobre les colònies felines de gats abandonats és dels ajuntaments, que poden establir mecanismes de col·laboració amb entitats protectores d’animals.

VI. Que els gats han estat sempre animals de carrer i des de l’experiència s’ha demostrat que gestionar els gats de carrer mitjançant colònies controlades és una acció altament efectiva per donar cobertura al mandat normatiu del control dels animals abandonats o perduts al municipi, i que la superpoblació a les colònies felines pot generar problemes sanitaris i un deteriorament de les condicions de salubritat de l’entorn per l’existència d’exemplars malats, presència de plagues com puces, transmissió de malalties com la zoonosi o risc per a la salut en determinades ubicacions com els parcs infantils i molèsties variades al veïnat.

VII. Que L’ajuntament del Perelló, en l’exercici de les seves competències i per a la realització de serveis que interessen a la Comunitat, manifesta la seva voluntat de fomentar i impulsar la gestió dels gats abandonats de carrer mitjançant colònies controlades, com a bona pràctica de control d’aquests animals i en aquets sentit, la  seva Junta de Govern Local, de data 15 de febrer de 2024, va aprovar la seva adhesió al Pla de Control i Gestió Ètica de Colònies Felines Urbanes, promogut per PROGAT EL PERELLÓ, que defineix a grans trets les línies d’actuació per a la gestió de les colònies felines, amb la implantació del mètode CER i que pot resumir-se amb les següents intervencions:

a) Captura dels animals per a la detecció i abordatge de malalties, cures veterinàries, desparasitació externa i interna, esterilització i marcatge d’orelles, durant la vida dels gats. 
b) Retorn dels animals a la colònia, alimentació dels animals i neteja dels espais.
c) Gestió dels animals morts de la colònia.     
d) Gestió de les adopcions dels gats no ferals de les colònies, abandonats o cedits.
e) [bookmark: _Hlk175216654]Organització de cursos, xerrades, col·loquis i tallers a les escoles per fomentar el respecte i els Drets dels animals.
f) Treballar i col·laborar amb administracions i veïns per aconseguir els objectius de l’associació.
g) Gestió dels eventuals ajuts públics que es puguin obtenir per millorar les actuacions de l’associació en relació amb les seves finalitats.

VIII. Que l’entitat sense ànim de lucre PROGAT EL PERELLÓ, ha manifestat la seva voluntat de desenvolupar i gestionar, d’acord amb aquest Ajuntament, programes i projectes dedicats a la protecció dels animals seguint les línies d’actuacions relacionades en el punt anterior.

Per tot això, ambdues parts, amb l’objectiu de col·laborar mútuament, consideren adient la formalització d’aquest conveni, amb la inclusió dels corresponent protocols d’actuació, mitjançant l’adopció de les següents

CLÀUSULES

Primera.- Objecte 
L’objecte d’aquest conveni, és el foment de l’activitat proteccionista dels animals, dins el marc legal del Decret Legislatiu 2/2008 i de la Llei 7/2023, de 28 de març, ja referides, que gestiona i realitza PROGAT EL PERELLÓ, en coordinació amb aquest ajuntament, i que es concreta en el control de la població de gats ferals del municipi del Perelló, amb les següents línies d’actuació: 
     
a) Esterilització amb la implantació del mètode CER (Captura-Esterilització-Retorn).
b) Detecció i abordatge de malalties amb cures veterinàries, desparasitació externa i interna i marcatge dels animals. 
c) Gestió de les colònies felines: alimentació, neteja dels espais de la colònia, detecció dels animals malalts o morts i adopcions dels gats no ferals de les colònies, abandonats o cedits.
d) Difusió de les accions de les colònies controlades de gats i de l’entitat gestora.
e) L’organització de cursos, xerrades, col·loquis i tallers a les escoles per fomentar el respecte i els Drets dels animals.
f) Treballar i col·laborar amb administracions i veïns per aconseguir els objectius de l’associació.
g) Gestió dels eventuals ajuts públics que es puguin obtenir per millorar les actuacions de l’associació en relació amb les seves finalitats.

Segona.- Drets i obligacions de les parts

1. Són obligacions de l’Ajuntament del Perelló:
a) Finançar les despeses derivades de la gestió de les colònies felines, amb càrrec a la partida 311-22113, amb una dotació pressupostària per import de MIL NOU-CENTS SEIXANTA-NOU EUROS AMB TRETZE CÈNTIMS D’EURO (1.969,13 €). mitjançant la presentació trimestral de les factures emeses a l’efecte, per part de PROGAT EL PERELLÓ, a fi de donar compliment a les obligacions dels ajuntaments que determina la llei 7/2023, de 28 de març, de protecció dels drets i el benestar dels animals, i que assumeix, en la seva gestió, PROGAT EL PERELLÓ:

a.1)	Aplicació del programa sanitari i de control Poblacional CER (Captura  - Esterilització – Retorn).
a.2)	Atenció sanitària dels gats comunitaris per part d’un professional veterinari col·legiat.
a.3)	Gestió dels gats comunitaris, desenvolupant Programes de Colònies Felines, en coordinació amb PROGAT EL PERELLÓ.
a.4)	Fomentar la convivència responsable amb animals, amb la realització de campanyes dirigides a la ciutadania, destinades a promocionar la protecció i defensa dels animals.
a.5)	Recollida d’animals extraviats i abandonats i el seu allotjament en un centre de protecció animal. Per això haurà de comptar amb un servei d’urgència per a la recollida i atenció veterinària d’aquests animals, disponible les 24 hores del dia .

b) Facilitar un lloc adequat amb espai suficient  i condicionat per a la retirada temporal dels gats comunitaris de les seves colònies, la recollida i l’allotjament d’animal extraviats i d’aquells que, per circumstàncies excepcionals no hagin pogut ser retornats a la seva ubicació original, en un centre de protecció animal. Es determina que momentàniament aquest espai estarà ubicat al centre de protecció animal municipals, amb  les següents coordenades: 40.867473, 0.720087

c) Les definides en la Pla de Control i Gestió Ètica de Colònies Felines Urbanes subscrit per acord de la Junta de Govern Local de data 15 de febrer de 2024:

c.1)	Facilitar la formació, sota la gestió de PROGAT EL PERELLÓ, del personal de l’Ajuntament relacionat amb el Pla de Control i Gestió Ètica de Colònies Felines Urbanes i d’aquelles persones relacionades amb el Pla de Control i Gestió Ètica de Colònies Urbanes. 
c.2)	Proporcionar i homologar el corresponent carnet de cuidador/cuidadora,  alimentador/alimentadora per a les persones designades.
c.3) 	Participar i col·laborar en l’adquisició del material proposat per PROGAT EL PERELLÓ per a la captura i contenció dels animals.
c.4) 	Actuar com a mediador en cas de conflictes amb la ciutadania. Qualsevol queixa s’emetrà per escrit a l'Ajuntament, que les canalitzarà de la forma més adequada depenent del seu caire. No s'admetran queixes verbals.
c.5) 	Facilitar i promocionar la realització de campanyes de conscienciació ciutadana per part de PROGAT EL PERELLÓ.
c.6)	Donar suport amb els mitjans municipals disponibles a la difusió de les actuacions i campanyes que porti a terme l’associació.
c.6) 	Participar i contribuir econòmicament en la realització del pla, especialment en allò referent a l’alimentació i tractament veterinari colònies registrades.
c.7) 	Vetllar pel compliment d'aquest programa.
L'Ajuntament tindrà en tot moment potestat per dur a terme la supervisió del estat de les colònies felines, així com mantenir o modificar el criteri de la gestió de les mateixes.

2.- Són obligacions de PROGAT EL PERELLÓ
a) Acreditar la corresponent inscripció de l’associació PROGAT EL PERELLÓ al Registre d’Entitats de Protecció I Defensa Animal, actualment en tràmit, segons sol·licitud de data 9 d’octubre de 2024 núm. de registre 9015-2425940/2024. 
b) Identificar i  registrar en un mapa les colònies felines, efectuant el seguiment de les mateixes, per mitjà d’un cens colonial felí, actualitzat periòdicament cada sis mesos, i d’un Llibre de Registre d'Intervencions a les Colònies Felines, on s'anotaran les queixes rebudes sobre les colònies, les visites o inspeccions i qualsevol altra actuació realitzada, amb valoració de l’estat dels felins, dels tractaments rebuts, indicació de si estan o no esterilitzats i marcats o si s’han hagut de sotmetre a eutanàsia. Aquesta informació es trametrà anualment a l’ajuntament, cada primer mes de l’any.
c) Vetllar per la correcta senyalització de les colònies identificades, mitjançant el corresponent cartell identificatiu i comunicant qualsevol incidència detectada a la regidoria corresponent o proposant les millores que es considerin necessàries.
d) Promoure, si és possible, la unificació de colònies de gats d’acord amb els criteris que s’acordin amb l’Ajuntament. Es promouran, sempre que sigui possible, ubicacions discretes apartades de les zones de pas i no visibles des del carrer, a fi de minimitzar el risc d’abandonament de nous animals.
e) Les definides dins el Pla de Control i Gestió Ètica de Colònies Felines Urbanes subscrit amb aquest ajuntament, per acord de la Junta de Govern Local de data 15 de febrer de 2024, PROGAT EL PERELLÓ:
e.1)	Vetllar pel correcte ús de l'acreditació homologada per l'Ajuntament durant el desenvolupament de la seva feina.
e.2)	No negar-se a l'esterilització dels gats de la colònia.
e.3)	Portar un control de l'estat sanitari dels animals i del moviment d’aquests. Aquesta informació es trametrà a la Regidoria de Medi Ambient, Agricultura, Comerç i Sector Primari, de Ajuntament del Perelló, de forma semestral. Hauran d'avisar de forma activa, fora de aquest període semestral, en cas que apareguin cadells o un nombre de gats nous superior a l'habitual.
e.4)	Mantenir una actitud assertiva davant la ciutadania en general, el personal i les  entitats col·laboradores, el personal funcionari i els professionals que treballen al projecte CER.
e.5)	Donar compliment a les propostes o modificacions de l'actual programa de gestió i control de gats de carrer que es consensuïn per ambdues parts.
e.6)	Gestionar el registre de noves colònies felines. Realitzar inspeccions periòdiques a les colònies felines.
e.7)	Mantenir actualitzat un Registre de seguiment de les Colònies Felines.
e.8)	Realitzar campanyes de conscienciació ciutadana.

f) Gestionar l’admissió i la durada de la col·laboració de les persones interessades en participar voluntàriament amb  l’entitat PROGAT EL PERELLÓ, valorar les sol·licituds i prendre declaració en el moment de l’entrega de la corresponent acreditació/autorització, del compromís a seguir les indicacions del Pla de Control i Gestió Ètica de Colònies Felines Urbanes subscrit entre l’entitat i l’ajuntament del Perelló, en matèria d´alimentació, neteja dels espais de les colònies, supervisió i trasllat d'informació, així com sobre els protocols d’actuació. 
g) Presentar de forma semestral la relació de col·laboradors voluntaris en actiu a la regidoria corresponent d’aquest ajuntament.

h) [bookmark: _Hlk175294725]Capturar els gats, per procedir a la seva esterilització per part d’un professional veterinari col·legiat, desparasitar, donar tractament a les eventuals malalties i retornar-los a la colònia, d’acord amb el Programa CER (captura-esterilització-retorn)
i) Vetllar per la correcta adequació de les instal·lacions de les colònies, menjadores i   abeuradors, comunicant qualsevol incidència detectada a la regidoria corresponent i proposant les millores que es considerin necessàries. 
j) Gestionar la xarxa de cases d’acollida per a la recuperació de gats malalts o facilitar l’adopció definitiva dels gats rescatats. 
k) Vetllar pel bon compliment dels protocols d’actuació que es determinen en el punt següent del present conveni.
l) En el cas d’animals d’adopció, aquests es lliuraran esterilitzats o amb el compromís d’esterilitzar-los per part del nou titular i l’entitat comunicarà a l’ajuntament la descripció dels gats donats, fent figurar el número de microxip. Aquesta informació haurà de figurar en els llibres de registre i formarà part dels informes anuals d’actuació tramesos a l’ajuntament.
L’Ajuntament determinarà, juntament amb l’entitat PROGAT EL PERELLÓ, les colònies sobre les que és prioritari actuar, els indrets on s’han de situar els dispositius per alimentar i abeurar els animals i la instal·lació dels cartells informatius de les colònies.

Tercera.- Difusió i publicitat
L’entitat beneficiària haurà de fer constar el patrocini de l'activitat per part de l’Ajuntament del Perelló, de forma clara, en els exemplars dels programes, cartells, convocatòries d'activitats i en tota la informació gràfica, escrita i sonora que es realitzi en relació amb l’activitat subvencionada.  

Quarta.- Justificació de les despeses
A fi de sufragar les despeses derivades de la gestió de les colònies felines efectuada per PROGAT EL PERELLÓ i definides en el present conveni, l’entitat presentarà les factures acreditatives de les actuacions realitzades. 
S’admetrà la següent tipologia de factures:
a) Factures veterinàries d'esterilitzacions amb marcatge inclòs, tractaments d’atenció sanitària als animals, eutanàsies, incineracions i d’identificació amb xip dels gats de la colònia.
b) Despeses en productes d’alimentació i de farmaciola d’atenció als gats.
c) Despeses en productes de neteja i de condicionament dels espais cedits com a refugi, així com de les colònies. 
d) Despeses de desparasitació dels animals.
e) Despeses en productes de les campanyes divulgatives i de difusió de les accions portades a terme a les colònies per l’entitat gestora.
L'ajuntament del Perelló es compromet a fer efectiu el pagament a PROGAT EL PERELLÓ de les quantitats correctament justificades, d’acord amb els conceptes relacionats, fins a exhaurir la dotació pressupostària assignada.

Cinquena.- Comissió de seguiment
Per tal de fer el seguiment i la valoració del present conveni, es crearà una Comissió de Seguiment formada per dos representants d’ambdues parts, el president de l’entitat o persona en qui delegui i un representant de l’Ajuntament del Perelló, que tindrà la funció de tractar les diferents situacions que afectin el contingut del present conveni així com la interpretació dels seus aspectes. 

Sisena.- Durada i vigència del conveni
La durada del present conveni s’estableix des de l’1 de gener de 2026 fins a l 31 de desembre del mateix any, i en tot cas fins al compliment de les obligacions que s’hi contenen, i es podrà prorrogar 
· de manera expressa, sempre que hi hagi la valoració positiva de la comissió de seguiment per un any més.
· anualment, de manera automàtica si cap de les dues parts manifesta la voluntat de no fer-ho amb una antelació mínima de 3 mesos.

Setena. Resolució del Conveni 
L’extinció, rescissió o resolució del present conveni no comporta cap tipus d’indemnització econòmica per part de l’Ajuntament del Perelló a L’ENTITAT PROGAT EL PERELLÓ. Les causes d’extinció del conveni són les següents:
a) El mutu acord entre les parts, mitjançant previ avís comunicat de forma fefaent.
b) La denúncia de l’incompliment de qualsevulla des les clàusules.
c) El compliment del període de vigència
d) La impossibilitat de compliment de l’objecte del conveni.

Vuitena- Responsabilitat enfront als voluntaris o associats
A fi de cobrir la responsabilitat que es pugui generar per les actuacions que es derivin d’aquest conveni amb les persones voluntàries i/o associades, l’Ajuntament del Perelló oferirà, mitjançant l’assegurança corresponent que es mantindrà vigent i actualitzada durant la durada del mateix, cobertura suficient pels riscos associats a l’activitat. 


Novena.- Interpretació i jurisdicció competent
Totes les qüestions que puguin sorgir en ordre a la interpretació i execució d’aquest conveni, vista la seva naturalesa administrativa, seran resoltes per l’Ajuntament del Perelló en via prèvia i, en cas de litigi, se sotmetran a la jurisdicció contenciosa administrativa davant dels Jutjats Contenciosos de Tarragona.

Desena.- Unitat coordinadora
Es concretarà la composició de la una unitat coordinadora, que estarà formada per cinc persones: dos membres de l’associació, l’alcalde-president de l’ajuntament, en el seu defecte el regidor de Medi Ambient, Agricultura, Comerç i Sector Primari, o persona en qui delegui, el coordinador de la Guàrdia municipal i el cap de la Brigada municipal, i que tindrà les funcions d’activar els diferents protocols que es considerin necessaris i els mecanismes de mediació o de sanció a través de la policia local, que es considerin escaients.

Onzena.- Protocols d’actuació
L’entitat es compromet a donar compliment als protocols d’actuació extrets de la Directriu tècnica sobre gestió de poblacions felines, de la Direcció General de Drets dels animals, versió 1 d’agost de 2024, que s’especifiquen a l’annex I que acompanya aquest conveni i que seran revisats anualment de forma conjunta,. Aquests protocols d’actuació podran modificar-se o ampliar-se a mida de les necessitats.
Perquè així consti i en prova de conformitat, ho signen, per duplicat, en el lloc i data esmentats al començament.

Per PROGAT EL PERELLÓ	Per l’Ajuntament del Perelló



La presidenta,	L’alcalde,
Adela Milan Vela	Samuel Ferré Pallarés







ANNEX 1. PROTOCOLS D’ACTUACIÓ

1.- PROTOCOL DE GESTIÓ DE COLÒNIES FELINES
Aquest protocol engloba la major part de les actuacions en la gestió de poblacions felines i consta de vàries parts que descriuen l’actuació principal sobres les poblacions, la funció de les persones intervinents i la informació per a una correcta execució.
Las persones cuidadores seran les encarregades de subministrar l’alimentació,  efectuar les tasques de neteja i manteniment, portar la vigilància de les colònies, i aplicar el mètode CER,  segons la distribució de tasques que elabori la pròpia associació.
L’associació vetlarà per tal que el personal autoritzat per a les diferents tasques rebi la formació adequada i estableixi els mecanismes de compromís mínim necessari envers la gestió integral de la colònia. 
1.1. PROTOCOL D’ACTUACIÓ SOBRE LES COLÒNIES
Aquesta part ha d’incloure la informació i els procediments  per a la gestió ordinària de les colònies felines i especialment la funció de les persones cuidadores i de les seves normes d’actuació, d’acord amb el contingut de l’annex V de la Direcció Tècnica de la DGDA sobre gestió de poblacions felines. L’entitat designarà les persones cuidadores d’entre el seu personal voluntari i farà la distribució de tasques que es relacionen seguidament:
a) Ubicació de les colònies
a.1. L’entitat definirà la ubicació de les diferents colònies mitjançant la concreció dels respectius punts d’alimentació, amb aquest punt de referència es concretaran les ubicacions geogràfiques de les respectives colònies per  vincular el gat amb el seu territori, i constituirà l’eina bàsica per al desplaçament de la colònia, el punt de captura i el punt de vigilància dels individus de la colònia i de detecció de nous individus.
a.2. El punt d’alimentació s’ubicarà el més allunyat possible de les zones de pas, tràfic de vehicles o altres perills, així com d’aquelles zones que puguin resultar conflictives.  
b) Alimentació
b.1. L’alimentació es basarà de forma general en pinso sec. L’alimentació humida es reservarà per a situacions especials com captures, administració de medicaments amb prescripció veterinària o similars.
b.2. Els aliments no es disposaran mai al terra, s’hauran de subministrar en quantitat adequada al nombre d’individus de la colònia en recipients estables, d’aspecte i materials que permetin la seva integració visual a l’entorn. En el cas de l’ús permanent de recipients estables caldrà efectuar una higienització periòdica dels mateixos
b.3. En el supòsit que no es puguin fer servir recipients estables, caldrà retirar els recipients un cop hagin menjat els gats a fi de no embrutar la via pública un cop buits.
 b. 4. L’aigua s’haurà de renovar diàriament en recipients que siguin de fàcil neteja i col·locats de forma integrada en l’entorn.
c) Neteja i manteniment
c.1. Els elements d’alimentació i refugi, així com les zones on s’instal·lin aquests, hauran d’estar en adequades condicions de salubritat i higiene mitjançant neteja periòdica que inclogui la retirada d’escombraries i dins dels possibles, de les deposicions dels felins.
Per a les deposicions dels membre de les colònies és recomanable la instal·lació de sorrals, objecte de neteja periòdica.
c.2. Els materials emprats en una colònia hauran d’estar degudament higienitzats abans de fer-los servir en una altra colònia, amb les degudes mesures de precaució.
c.3. Les persones que hagin d’estar en contacte amb els gats han de prendre mesures de precaució a fi d’evitar ser un vector de transmissió entre gats de diferents colònies. És recomanable la desinfecció de mans després de la manipulació  de materials o animals de cada col·lectiu, i de forma preferent l’ús de guants rebutjables amb canvi entre cada procediment, així com l’ús de roba i elements exclusius per al maneig de la colònia.
c.4. Els gats sospitosos de patir malaltia o diagnosticats de qualsevol patologia infecciosa hauran de fer la quarantena separats de la colònia i s’hauran de manipular amb mesures higièniques de protecció.
d) Vigilància de la colònia
d.1. La vigilància de la colònia queda sota la responsabilitat de les persones cuidadores i és un dels elements més importants de la gestió de les colònies, ja que suposa la detecció d’animals malalts o ferits, noves camades, incidències, presència de nous individus dins la colònia, casos de maltractament animal, dinàmiques habituals de la colònia i dels seus components, que poden facilitar o condicionar les captures, desplaçaments, control sanitari i altres.
d.2. S’elaborarà un registre que inclogui un codi d’identificació de l’animal (número, nom o similar) i referències fotogràfiques dels individus de la colònia, amb les corresponents anotacions envers la seva salut, comportament, lloc en l’estructura de la colònia i actuacions sanitàries, indicació del pes i altres observacions relatives a la seva salut i al seu estat reproductor, especialment de les femelles no esterilitzades (embaràs, lactància).
d.3. Es mantindrà actualitzat el cens de gats mitjançant el recompte periòdic dels seus membres a l’hora del menjar. 
d.4. En cas de detecció de gats morts, malalts o ferits, s’avisarà al més aviat possible a la unitat coordinadora i a la policia municipal. Si l’animal és viu s’activarà el protocol d’animals ferits o malalts amb la col·laboració de la policia municipal en cas que es detectin signes de violència.
d.5. Els animals difunts hauran de ser retirats per personal de la policia local/Brigada Municipal, evitant en tot moment manipular els elements que puguin resultar sospitosos, especialment els destinats a l’aigua i el menjar. La unitat coordinadora determinarà la conveniència o no de traslladar l’animal a una clínica veterinària per determinar la causa de la mort.
d.6. És important la detecció d’eventuals alimentadors espontanis que puguin subministrar alimentació inadequada a la colònia o en punts diferents als establerts. Qualsevol alimentació inadequada o perillosa haurà de ser retirada d’immediat, i si és possible caldrà informar l’eventual alimentador de les normes establertes a fi d’intentar fer-lo desistir de forma assertiva. Si l’acostament assertiu no funciona, es comunicarà a la unitat coordinadora per tal que activi els mecanismes de mediació o de sanció a través de la policia local.
e) Detecció de nous individus
e.1. La persona cuidadora de la colònia és qui detectarà la presència de nous individus. Un cop detectat el nou membre de la colònia, el primer pas és determinar si es tracta d’un gat abandonat, extraviat o un gat comunitari desplaçat.
e.2. Si el nou membre porta marcatge auricular indicatiu que prové d’una altra colònia, caldrà observar-lo per valorar el seu estat de salut i detectar possibles indicis de malaltia o comportaments agressius.
e.3. Si el nou membre no té marcatge auricular caldrà capturar-lo com més aviat millor per comprovar possible identificació i valorar el seu grau de socialització. En cas que disposi d’identificació, haurà de  ser conduit al centre de protecció animal fins a la seva recollida per part del propietari  aplicar la normativa corresponent en quant a sancions, si és el cas.
e.4. Si el nou gat sense marcatge auricular no està identificat, el primer pas serà valorar el seu grau de socialització. En el cas que sigui clarament sociable s’iniciarà el procediment per a la seva adopció, si no és sociable s’iniciarà el procediment CER per a la seva identificació, esterilització i retorn. En cas de dubte sobre el seu grau de socialització es tractarà com a no socialitzat.

1.2. PROTOCOL D’APLICACIÓ DEL MÈTODE CER CAPTURA-ESTERILITZACIÓ-RETORN
Captura: L’entitat determinarà les persones autoritzades per a la captura entre les seves persones cuidadores. Las persones autoritzades per a la captura hauran de tenir la formació necessària per tal de poder-la executar de la manera menys perjudicial per al benestar dels gats. Així mateix determinarà els elements de captura autoritzats, preferiblement gàbies trampa.
a.1. Previ a la captura dels gats cal planificar tota l’activitat tenint en compte les següents consideracions:
a.2. Preparació del material i detalls sobre la captura: Caldrà preparar el mateix nombre de gàbies que nombre d’exemplars es vol atreure, és molt important que els gats no comparteixin gàbia per motius higiènic-sanitaris. Preparació dels transportins.
a.3. Prova de funcionament de les gàbies i els transportins a utilitzar.
a.4. Higienització de tot el material si no s’ha fet amb la captura anterior. Es recomana lleixiu al 6% per a la desinfecció de tots els estris que estiguin en contacte amb els gats, així com l’ús de calçat i roba exclusiva per a l’atenció de cada colònia. Previ a la desinfecció caldrà netejar l’eventual matèria orgànica que pugui haver-hi amb detergent.
a.5. Preparació del material accessori: guants, brides, robes per cobrir les gàbies o per fer més còmode l’interior, gàbies, identificadors per a les gàbies, elements d’emergència i altres. Els materials tèxtils s’hauran de rentar després de cada ús a màxima temperatura per a la seva higienització.
a.6. Acondiciament i preparació del vehicle per als trasllats.
a.7. Planificació de la ubicació de les gàbies dins el territori de la colònia i dels horaris més apropiats per a les captures.
a.8. Preparació i planificació de l’espai de custòdia pre i post quirúrgica on hagin d’estar els gats. 
a.9.  Les gàbies hauran de quedar sempre sota supervisió, estaran col·locades en superfícies llises i estables, amb l’esquer de menjar situat al fons de la mateixa, sense que interfereixi amb el tancament de la gàbia, i haurà de ser menjar humit per afavorir l’atracció del felí.
a.10. Les gàbies podran cobrir-se o amagar-se per facilitar la captura i un cop atrapat l’animal es cobrirà immediatament per impedir la visió del gat fora de la gàbia i s’asseguraran les gàbies trampa amb la identificació de la colònia de la qual prové el gat. L’entitat determinarà el sistema homologat de marcatge de les gàbies a fi d’evitar errors en el retorn de l’animal, tot  incloent identificació del gat, colònia d’origen i data de captura.
a.11. La gàbia coberta serà traslladada de seguida al vehicle de transport per traslladar-la al lloc habilitat per a la custòdia pre-quirúrgica, amb especial precaució amb les condicions de temperatura o climatològiques en el moment de la captura. En cap cas es deixaran gats dins les gàbies exposats al sol, la pluja o dins de vehicles tancats amb temperatura que pugui fer perillar les seves vides.
a.12. Les zones de custòdia pre-quirúgica hauran de ser zones tranquil·les, sense presència d’altres animals com gossos, amb el mínim soroll possible on es procurarà que els gats, sempre dins les gàbies tapades, tinguin el màxim grau de benestar i garantint la separació física entre ells (atenció a l’indicat a les pàg. 73-74 de la directriu, annex IX). S’estableix com a lloc de custòdia l’indicat a la clàusula segona, punt 1.b. del conveni subscrit entre l’entitat i aquest ajuntament.
a.13. Coordinació amb els veterinaris actuants: Intentaran coordinar-se les actuacions de manera que el temps transcorregut entre les captures i la realització de les cirurgies sigui el mínim possible. 
a.14. Coordinació amb els cuidadors de les colònies sobre les que es vol actuar: El dia abans, al menys amb una antelació de 24 a 36 hores, s’haurà de deixar sense alimentar la colònia per ajudar la captura dels gats, 	aquest és un punt molt important per poder dur a terme la captura.
a.15. La interacció amb els gats capturats ha de ser mínima.
a.16. En cas que el gat capturat tingui la marca auricular indicativa de la seva esterilització, i sempre que es tingui coneixement de que té finalitzat tot el seu protocol CER, s’haurà de valorar si és convenient el seu trasllat al veterinari per actuacions complementàries o el seu retorn immediat a la colònia.
b. Esterilització i tractaments sanitaris: Les actuacions veterinàries inclouran la sedació del gas, comprovació d’identificació, exploració física completa, procediment quirúrgic i anestèsia, aplicació del programa sanitari i de medicina preventiva, marcatge auricular i identificació, si escau.
b.1. Protocol postoperatori: El veterinari determinarà el període de custodia post-quirúrgica intentant que sigui el més curt possible i facilitant el tractament analgèsic que procedeixi, si escau. En cas de retorn a la colònia en breu, el gat romandrà sedat en un transportí fins al seu retorn a la colònia i en cas que hagi de mantenir-se hospitalitzat romandrà dins una gàbia acondiciada per rebre tractament i atenció veterinàries.
c. Retorn.
 c.1. El trasllat de retorn es realitzarà en el mateix transportí o gàbia on s’ha fet la custòdia post-quirúrgica. Si el retorn és d’un altre tipus d’actuació, haurà de ser en un transportí prou robust que impedeixi la fugida de l’animal, reforçant-lo si cal per mitjà de brides o similars. Durant el transport l’habitacle del gat estarà sempre tapat amb roba que impedeixi la visió de l’exterior, amb les mateixes precaucions que en el procés de captura.
c.2. El gat serà tornat a la mateixa colònia on va ser capturat. En cas de reubicació justificada al lloc on es determini, s’haurà de seguir el corresponent protocol.
c.3. L’animal haurà d’estar completament despert abans del seu alliberament a la colònia i caldrà triar el moment més adient, segons les característiques de la zona (afluència de personal o altres factors). Un cop a la colònia es dipositarà el transportí o gàbia al terra, en el lloc més tranquil i allunyat possible de les vies d’accés, amb espai suficient i sense obstacles o elements de risc com murs o desnivells que puguin facilitar una caiguda. 
Un cop la gàbia a terra en el lloc triat, s’obrirà la porta de la gàbia cap a fora i la persona cuidadora encarregada de l’actuació es retirarà fent uns passos enrere, fora de la vista de la porta del transportí, on esperarà que el gat decideixi sortir voluntàriament.
c.4. Els dies següents a la intervenció, la persona cuidadora encarregada de l’actuació vigilarà si el gat presenta algun efecte no desitjat derivat de la cirurgia i prestarà especial atenció al comportament i l’estat del gat.
c.5. Davant possibles situacions extraordinàries que poden produir-se durant les captures de gats comunitaris, caldrà prioritzar l’efectivitat de la planificació i la preservació del benestar de l’animal.
c.5.1. Captures controlades. Quan cal capturar un individu concret per situació de salut, emergència o altres, podran utilitzar-se gàbies trampa amb mecanisme manual o altres sistemes d’emergència, valorant les circumstàncies concretes de la situació i prioritzant el benestar del gat.
c.5.2. Captures de femelles lactants. Sempre que sigui possible és millor evitar aquest tipus de captura, però si és necessari, i sempre amb l’objectiu principal d’esterilitzar l’animal, cal intentar localitzar la camada. 
En cas favorable, es pot recollir la camada per a la seva entrega en adopció si es troben en l’edat adequada per a la seva socialització o bé portar-la amb la mare al centre veterinari per acompanyar-la durant l’esterilització.
En qualsevol cas, aquestes esterilitzacions es tractaran de forma prioritària a fi de retornar la femella lactant a la colònia a la major brevetat possible. En cap cas es confinaran les gates lactants en centres de protecció animal ni en domicilis.
c.4.3. Captures de cadells en edat de socialització. S’hauran d’incloure el corresponent programa d’adopció.

2. ALTRES PROTOCOLS D’ACTUACIÓ

2.1. PROTOCOL VETERINARI I SANITARI D’APLICACIÓ A ANIMALS FERITS, MALALTS 

a. Davant la detecció d’un animal ferit o malalt, la unitat coordinadora podrà donar inici al protocol d’actuació.
b. Una vegada iniciat el procediment es procedirà a una actuació de captura retorn, seguint el protocol CER en la part que correspongui, amb trasllat al centre veterinari per a la valoració de l’animal i els possibles tractaments.
c. Un cop al centre veterinari es comprovarà si el gat està identificat, en el seu cas s’intentarà contactar amb els propietaris, amb l’advertiment de que l’abandonament dels animals és un fet sancionable i es comunicarà als Serveis Territorials del Departament de Territori i Sostenibilitat, que és l’administració competent per sancionar.
d.Serà el veterinari qui determinarà, sempre considerant que es tracta de gats no socialitzats, si procedeix tractament, durada del mateix, possibilitat o no de retorn a la colònia o aplicació d’eutanàsia. Les actuacions veterinàries estandarditzades que es consideren són les de vacunació, desparasitació, identificació, cirurgia puntual i eutanàsia,  segons necessitats.
f.Els gats malalts o ferits necessitats de custòdia, seran atesos a les dependències designades per l’ajuntament, sempre considerant que el període màxim de confinament haurà de ser de tres setmanes.
g. En el cas que l’animal es consideri abandonat s’actuarà segons l’indicat en el protocol d’actuació sobre les colònies, apartat e).
h. El mitjà de comunicació entre els ciutadans i la gestora PROGAT EL PERELLÓ serà, en el cas de denúncies d’animals malalts, ferits o abandonats, el telèfon de la Guàrdia municipal, les 24 hores al dia, telèfon 630 157 147,  que s’encarregarà de posar-se en contacte amb la unitat  coordinadora dins l’horari establert a fi d’activar el protocol corresponent o de la recollida de l’animal. L’horari d’actuació de l’associació serà des de les 10:00 h fins a les 19:00 h.
Als efectes de coordinar la gestió de les eventuals emergències que es puguin produir, es crearà un grup de comunicació de whatsAPP, format per dos membres de l’associació, el coordinador de la guàrdia municipal, el cap de la brigada municipal i l’alcalde de l’entitat.

